P6_TA(2005)0054

Maailma Sotsiaalfoorum ja Maailma Majandusfoorum

Euroopa Parlamendi resolutsioon Maailma Sotsiaalfoorumi ja Maailma Majandusfoorumi kohta

Euroopa Parlament,

- võttes arvesse 12. veebruari 2003. aasta resolutsiooni Maailma Majandusfoorumi kohta Davosis ja Maailma Sotsiaalfoorumi kohta Porto Alegres [1];

- võttes arvesse 2005. aastal Porto Alegres korraldatud Maailma Sotsiaalfoorumit ja Davosis korraldatud Maailma Majandusfoorumit;

- võttes arvesse 2005. aastal Londonis peetud G7-kohtumist;

- võttes arvesse oma kodukorra artikli 103 lõiget 4;

A. arvestades, et 2005. aasta Maailma Majandusfoorumil käsitleti globaalse tähtsusega küsimusi, nagu Hiina, kliimamuutus, globaalne majandus, islam, vaesus, massihävitusrelvad, Lähis-Ida, maailmakaubandus, USA juhtroll, Euroopa, ülemaailmsed valitsemistavad ja õiglane globaliseerumine;

B. arvestades, et 2005. aasta Maailma Sotsiaalfoorumil keskenduti samuti globaalsetele probleemidele, muuhulgas rahu, vaesuse vastase võitluse, tervishoiu, hariduse, kaubanduse, põllumajanduse ja inimõiguste küsimustele;

C. võttes arvesse, et Maailma Majandusfoorum ja Maailma Sotsiaalfoorum käsitlevad globaliseerumist, mis on heterogeense, sageli planeerimata arengu tulemus sellistes valdkondades nagu turu areng, sidetehnoloogia, transpordikulude vähenemine, vabakaubanduse suurenemine, rahvusvahelised kokkulepped, nagu Maailma Kaubandusorganisatsiooni (WTO) ja Rahvusvahelise Valuutafondi kokkulepped;

D. arvestades, et globaliseerumine annab tõelise võimaluse kasvuks ja kõrgemaks elatustasemeks kogu maailmas, samas ei eelda see protsess aga ühtlustamist ja seega säilib täisväärtusliku elu tagamisel kultuuri ning lingvistilise mitmekesisuse tähtsus;

E. arvestades, et 2005. aasta Maailma Majandusfoorumil pandi paika 2005. aasta tegevuse prioriteedid, muuhulgas kasvuhoonegaaside heitkoguseid vähendavate tehnoloogiate arendamine, vaesematele riikidele rahalise toetuse andmist kiirendava fondi loomine ja selliste kaubandustõkete kaotamine, mis takistavad arengumaadel osa saada ülemaailmsest majanduskasvust;

F. arvestades, et WTO läbirääkimiste Doha arenguvoor on jõudmas otsustavasse etappi; arvestades, et vabam ja õiglasem kaubandus soodustaks kasvu kogu maailmas ja aitaks luua rohkem ning paremaid töökohti;

1. usub, et globaliseerumisega peavad kaasnema suuremad jõupingutused vaesuse vähendamiseks; tervitab G7-riikide lubadust käivitada vaesemate riikide võlakergendamise programm; tunnustab võlgade kustutamist vaesusevastase võitluse vahendina riikides, mis arenevad demokraatia, inimõiguste ja õigusriigi põhimõtte austamise ning jätkusuutliku majanduse suunas; ei nõustu aga võlgade tingimusteta kustutamisega selliste riikide puhul, kes neid põhimõtteid ei pea esmatähtsaiks;

2. tervitab Maailma Majandusfoorumil 2005. aastal paika pandud tegevuse prioriteete ja palub nõukogul, komisjonil ja liikmesriikidel välja töötada ja toetada algatusi, millega toetataks nende prioriteetide rakendamist; märgib, et Maailma Majandusfoorumi iga-aastases aruandes ülemaailmseid valitsemistavasid käsitleva algatuse kohta on rõhutatud tegevuse prioriteetide rakendamise puudulikkust;

3. leiab, et Maailma Sotsiaalfoorum peaks samuti paika panema tegevuse prioriteedid, mida oleks võimalik rakendada, mitte esitama, nagu sel aastal, 352 paneelis heakskiidetavat ettepanekut;

4. märgib Hiina ja India päritolu ettevõtete järjest märgatavamat esindatust Maailma Majandusfoorumil; leiab, et seetõttu tuleks parandada Euroopa konkurentsivõimet, rakendades Lissaboni moderniseerimiskava ja luues lähedasemad suhted ELi kaubanduspartneritega Aasias ja Lõuna-Ameerikas ning Ameerika Ühendriikidega, et 2015. aastaks viia lõpule atlandiülese turu loomine ja asendada uus atlandiülene tegevuskava 2007. aastal jõustuva atlandiülese partnerluslepinguga;

5. tervitab mitmete Euroopa juhtide Davosis võetud kohustust parandada Euroopa majanduse olukorda; tervitab selles kontekstis komisjoni koostatud aruannet Lissaboni vahehinnangu kohta ja palub liikmesriikidel täita oma kohustusi, et tagada parandatud Lissaboni agenda edukas õnnestumine;

6. on seisukohal, et püsiva globaalse kasvu pikaajaliseks toetamiseks peavad Ameerika Ühendriigid keskenduma majanduslikule ühtlustamisele, samal ajal kui Euroopa ja Jaapan peavad kiirendama struktuurireformi läbiviimist;

7. tervitab Maailma Majandusfoorumi korruptsioonivastase partnerluse algatust (PACI) ja seda, et 62 ettevõtet allkirjastasid altkäemaksude vastase võitluse põhimõtete lepingu (PACI-põhimõtted) ja seega rõhutasid ettevõtete suhtumist korruptsiooni- ja altkäemaksude vastasesse võitlusesse;

8. on rahul, et Maailma Majandusfoorum valis 29 ettevõtet 2005. aasta olulisemateks tehnoloogia uuendajateks oma "Tehnoloogia uuendused" programmi raames, mis võimaldab läbimurdelise tehnoloogia uuendamisega tegelevate ettevõtete täielikku integreerimist foorumi tegevusse;

9. kinnitab seotust ÜRO millenniumi deklaratsiooniga ja millenniumi arengueesmärkidega; tervitab mõlema foorumi otsust rõhutada maailmakaubanduse õiglasemaks ja vabamaks muutmise vajadust; nõuab, et ka WTO läbirääkijad võtaksid seda nõuet tõsiselt arvesse; märgib samuti, et kaubandustõkete kaotamisest oleks kasu ka tsunami poolt laostatud piirkondade majanduslikuks taastamiseks; rõhutab põllumajandustoodetega kauplemise liberaliseerimise positiivset mõju arengumaadele;

10. peab globaliseerumist keskse tegurina konkurentsivõime ja kasvu edendamisel ELis ning arengumaades; rõhutab mitmepoolse lähenemise tähtsust kaubanduspoliitikas, eelkõige arengumaade ja vähem arenenud riikide seisukohalt lähtudes, kelle huvid on paremini tagatud mitmepoolses raamistikus ja mitmepoolse juhtimisega, mis tagab vaba ja õiglase kaubandussüsteemi kogu maailmas; toetab seega WTOd kui olulisemat foorumit globaliseerumise haldamisel kaubanduse avamise, mitmepoolsete eeskirjade väljatöötamise ning säästva arengu edendamise kaudu;

11. teeb oma presidendile ülesandeks edastada käesolev resolutsioon nõukogule ja komisjonile.

[1] ELT C 43 E, 19.2.2004, lk 242.

--------------------------------------------------